
Az inklúzió problémái az óvodában a hátrányos helyzetű gyermekek tekintetében

Az óvodai nevelés feladata a befogadó légkör megteremtésével az esélyegyenlőtlenség csökkentése mellett, a meglévő előítéletek leépítése, az újabb előítéletek kialakulásának megelőzése, a felzárkóztatás megvalósulása, a hátrányok csökkentése. Az óvoda további célja szülők segítése a szülői szerep eredményesebb betöltése érdekében, a gyermekek szociális helyzetének lehetőség szerinti javítása, a halmozottan hátrányos helyzetű gyerekek fejlesztése.
 Szociálpedagógusként 6 éve dolgozom a Jászság területén, mint gyermekvédelmi szakember, így dolgozatom témáját az óvodapedagógia és a gyermekvédelem területének összekapcsolása mentén választottam. Kutatásomban esetbemutatás segítségével szemléltetem, mely súlyos kérdéseket, hiátusokat vet fel a hátrányos helyzetű gyermekek vonatkozásában az inkluzív pedagógia elmélete, és annak gyakorlati megvalósulása közt érzékelhető ellentmondás. 

Az általam bemutatott esetet az általános iskola jelezte a gyermekjóléti szolgálat felé a gyermek iskolai tanulmányainak megkezdését követően. A gyermekjóléti szolgálat munkája során az alábbi problémák kerültek feltárásra:

A gyermeket gyedül neveli pszichiátriai beteg édesapja, aki általános iskolai végzettséggel rendelkezik, egy főre jutó jövedelmük nem haladja meg a mindenkori öregségi nyugdíj legkisebb összegét, a gyermek rendszeres gyermekvédelmi kedvezményben részesül. A gyermek az osztályközösségbe képtelen beilleszkedni. A gyermek nem szobatiszta, beszédfejlődése a három éves gyermek szintjén van, a mozgásfejlődés területén súlyos lemaradásokkal küzd. 

Súlyosbítja a helyzetet, hogy a gyermekkel kapcsolatos problémáit az előzményekben semmilyen intézmény nem jelezte, szakvizsgálata nem volt, fejlesztésben nem részesült. A feltárt problémák súlyossága és mértéke alapján jogosan vetődik fel a kérdés, hogy Péter esetében ezek a lemaradások, veszélyeztető tényezők valóban csak akkor jelentkeztek-e, amikor a gyermek megkezdte általános iskolai tanulmányait. A gyermek helyzete és lemaradásai alapján egyértelmű, hogy Péter problémáit, halmozottan hátrányos helyzetét az óvodáztatás évei alatt is érzékelnie kellett a gyermekkel foglalkozó pedagógusoknak.

Esetbemutatásom segítségével rámutatok, mennyire fontos az óvoda szerepe a hátrányok korai felismerésében és a megelőzésben. A hátrányos helyzetből származó lemaradások sikeresen ellensúlyozhatóak lehetnének szakszerű, a gyermek társadalmi helyzetére érzékeny pedagógiai szemlélettel és nevelési módszerekkel.



